На основу чл. 19. став (4) и 32а. Закона о државној служби у институцијама Босне и Херцеговине (“Службени гласник БиХ”, бр. 19/02, 35/03, 4/04, 26/04, 37/04, 48/05, 2/06, 32/07, 43/09, 8/10, 40/12, 93/17 i 18/24), Агенција за државну службу Босне и Херцеговине, на захтјев Агенције за форензичка испитивања и вјештачења Министарства безбједности Босне и Херцеговине

**ЈАВНИ ОГЛАС**

**за попуњавање радних мјеста државних службеника у**

**Агенцији за форензичка испитивања и вјештачења**

**1/01 Виши стручни сарадник за дактилоскопска вјештачења**

**1/02 Виши стручни сарадник за поступање са предметима и примјену процедуре**

СЕКТОР ЗА КРИМИНАЛИСТИЧКО – ТЕХНИЧКА ВЈЕШТАЧЕЊА

Одсјек за криминалистичко – техничка вјештачења

**1/01 Виши стручни сарадник за дактилоскопска вјештачења**

**Опис послова и радних задатака:** Учествује у анализи доказног материјала достављеног на форензичко испитивање и вјештачење у складу са наредбом за вјештачење, те законским одредбама и процедурама рада, учествује у стручним испитивањима и вјештачењима у области дактилоскопије и папилароскопије, учествује у идентификацији лица и лешева на основу папиларних линија, учествује у провјери идентитета лица кроз АФИС и друге базе података, учествује у откривању латентних трагова папиларних линија примјеном различитих научних метода за изазивање латентних трагова и врши фиксирање пронађених трагова, пружа неопходну административно – техничку подршку при сачињавању извјештаја о добијеним резултатима форензичких испитивања и даје стручна мишљења и тумачења, свједочењу на суду у својству вјештака у циљу презентације резултата форензичке анализе – вјештачења, води папилароскопске збирке и АФИС базе података, стара се о редовном одржавању опреме (одржавању хардвера и ажурирању софтвера који се користи у лабораторији) те води бригу о стању потрошног материјала, прибора и придржава се прописа о заштити на раду, учествује у спровођењу контроле и чувања примљеног доказног материјала, примјени стручних процедура у току рада, учествује у припремама и изради документације за процес акредитације лабораторијских метода рада у складу са стандардом ИСО/ИЕЦ 17025, учествује у пружању помоћи другим институцијама унутар дјелокруга лабораторије, обавља и друге стручне послове по налогу непосредно надређеног.

**Посебни услови:** Висока стручна спрема (VII степен) или високо образовање Болоњског система студирања вредновано са најмање 180 ЕЦТС бодова, факултет природних или техничких наука, или факултет друштвених наука - смјер безбједност; најмање двије (2) године радног искуства у струци; положен стручни управни испит; познавање енглеског језика и рада на рачунару.

**Статус:** државни службеник – виши стручни сарадник

**Припадајућа основна нето плата:** 1.530,00 КМ

**Број извршилаца:** један (1)

**Мјесто рада:** ИсточноСарајево

ОДЈЕЉЕЊЕ ЗА ПОДРШКУ

**1/02 Виши стручни сарадник за поступање са предметима и примјену процедура**

**Опис послова и радних задатака:** Учествује у запримању предмета достављених на вјештачење (доказа, трагова и др.), креира и управља документацијом која је у вези са доказима-предметима достављеним на вјештачење те статистички обрађује податке везане за доказни материјал, учествује у изради процедура за обезбјеђење „очување ланца доказа“ приликом поступања са доказним материјалом, учествује у изради процедура везаних за поступање са доказним материјалом, обезбјеђује стручну подршку и помоћ другим агенцијама у погледу правилног поступања са траговима и предметима намијењеним вјештачењу, учествује у процедурама набавке потрошног и материјала за паковање доказног материјала, учествује у изради стручних процедура из области поступања са траговима и предметима достављеним на вјештачење, које су у складу са научним и стручним стандардима, учествује у предлагању мјера у циљу унапређења рада са траговима и доказима, учествује у изради документације за процес акредитације лабораторијских метода рада у складу са стандардом ИСО/ИЕЦ 17025, обавља и друге стручне послове по налогу непосредно надређеног.

**Посебни услови:** Висока стручна спрема (VII степен) или високо образовање Болоњског система студирања вредновано са најмање 180 ЕЦТС бодова, факултет природних или техничких наука, или факултет друштвених наука - смјер безбједност; најмање двије (2) године радног искуства у струци; положен стручни управни испит; положен возачки испит ''Б’’ категорије; познавање енглеског језика и рада на рачунару.

**Статус:** државни службеник – виши стручни сарадник

**Припадајућа основна нето плата:** 1.530,00 КМ

**Број извршилаца:** један (1)

**Мјесто рада:** ИсточноСарајево

**Напомене за кандидате:**

* Поступак избора кандидата регулисан је Правилником о поступцима оглашавања, избора кандидата, премјештаја и постављења државних службеника у случају преноса или преузимања надлежности од стране институција БиХ („Службени гласник БиХ“, бр. 27/08, 56/09, 54/10, 70/12 и 12/20) и Правилником о карактеру и садржају јавног конкурса, начину спровођења интервјуа и обрасцима за спровођење интервјуа („Службени гласник БиХ“, бр. 63/16, 21/17, 28/21 и 38/23). Више информација о конкурсним процедурама доступно је на www.ads.gov.ba, у дијелу „Запошљавање/Врсте конкурсних процедура“.
* Поред посебних услова наведених у Јавном огласу, кандидати морају испуњавати и опште услове прописане чланом 22. [Закона о државној служби](http://www.ads.gov.ba/v2/index.php?option=com_content&view=article&id=117&catid=36&Itemid=88&lang=bs) у институцијама Босне и Херцеговине.
* Под радним искуством подразумијева се радно искуство након стечене високе стручне спреме, односно високог образовања.
* Кандидати не смију бити у сукобу интереса, односно неспојивости, из члана 16. став (1) [Закона о државној служби](http://www.ads.gov.ba/v2/index.php?option=com_content&view=article&id=117&catid=36&Itemid=88&lang=bs) у институцијама Босне и Херцеговине.
* За спровођење конкурсне процедуре по овом Јавном огласу формираће се једна (1) Комисија за избор.

**Додатна напомена:**

* Прије постављења, односно пријема у радни однос, за све кандидате са листе успјешних кандидата обавиће се безбједносне провјере у складу са поступком за издавање дозволе за приступ тајним подацима одређеног степена повјерљивости, сходно одредби чл. 30. и 31. Закона о заштити тајних података („Службени гласник БиХ“ бр. 54/04 и 12/09), као и одредбама подзаконских, те интерних аката институције донесених на основу наведеног Закона.
* У складу са чланом 31. Закона о заштити тајних података неће се извршити постављење, односно именовање кандидата, за којег се након пласмана на листу успјешних кандидата утврди безбједносна сметња.

***Припрема документације*:**

**Скреће се пажња кандидатима** да су потребну документацију на оглас дужни доставити у складу са [Правилником о карактеру и садржају јавног конкурса, начину спровођења интервјуа и обрасцима за спровођење интервјуа](https://ads.gov.ba/bs-Latn-BA/articles/97/pravilnik-o-karakteru-i-sadrzaju-javnog-konkursa-nacinu-provo-enja-intervjua-i-obrascima-za-provo-enje-intervjua-integralni-tekst), а посебно да обрате пажњу на измијењене и допуњене одредбе наведеног Правилника, те да прилагоде документацију, како доказе о радном искуству, тако и преостале доказе тражене текстом огласа.

С тим у вези, кандидати се упућују на појашњење - текст на службеној интернет страници www.ads.gov.ba, у дијелу [„Запошљавање/Напомена за кандидате/Стоп грешкама у пријавама!“](https://www.ads.gov.ba/bs-Latn-BA/articles/69/stop-greskama-u-prijavama), те посебно одредбе Правилника о карактеру и садржају јавног конкурса, начину спровођења интервјуа и обрасцима за спровођење интервјуа, које дефинишу документацију: пријавни образац; универзитетску диплому; важеће увјерење о држављанству; [увјерење о положеном стручном управном односно јавном испиту](http://www.ads.gov.ba/v2/index.php?option=com_content&view=article&id=149&Itemid=65&lang=bs#JI); доказ о траженом радном искуству; доказ о траженом нивоу знања страног језика; доказ о траженом нивоу знања рада на рачунару; увјерење о невођењу кривичног поступка; рок и начин достављања пријаве.

**Потребни документи:**

**I Овјерене копије:**

* универзитетске дипломе (нострификоване/признате дипломе, уколико факултет није завршен у БиХ или је диплома стечена у некој другој држави након 06.04.1992. године); Кандидати су обавезни доставити диплому првог циклуса (или основног додипломског студија), без обзира на услове огласа, осим за интегрисане студије код којих је потребно доставити и доказ да се ради о интегрисаном студију, ако то није видљиво из саме основне дипломе, додатка дипломи или рјешења о нострификацији/признавању.
* додатка дипломе за кандидате који су високо образовање стекли по Болоњском систему студирања; изнимно, само у случају да високошколска установа додатак дипломи није уопште издавала, нити за једног дипломца, кандидат је дужан да уз овјерену копију универзитетске дипломе достави увјерење високошколске установе да додатак дипломи није уопште издат, нити за једног дипломца;
* увјерења о држављанству (не старије од 6 мјесеци од дана издавања од стране надлежног органа);
* увјерења о положеном стручном управном испиту односно јавном испиту;
* потврде или увјерења као доказа о траженој врсти искуства;
* доказа о траженом нивоу знања страног језика;
* доказа о траженом нивоу знања рада на рачунару;
* доказа о положеном возачком испиту ''Б’’ категорије (само за позицију 1/02);

**II Својеручно потписан:**

* попуњен образац Агенције за државну службу БиХ: исти можете преузети на интернет страници Агенције: [www.ads.gov.ba](http://www.ads.gov.ba) унутар сваког конкурса појединачно, у рубрици „документи“. Напомињемо да потписан и попуњен образац не може служити као доказ било ког услова из текста Јавног огласа, исти само олакшава рад органу који врши избор и именовање, те представља само информације о кандидату, које је потребно доказати траженом документацијом.

Овјерене копије докумената немају ограничен рок важења, под условом да ни документи чије су копије овјерене немају назначен (прецизиран) рок важења.

**Додатни документи који се достављају накнадно:**

* Кандидати који буду позвани на усмени дио стручног испита (интервју), као доказ о испуњавању једног од општих услова за постављење, у складу са чланом 22. став 1. тачка г) Закона о државној служби у институцијама Босне и Херцеговине, обавезни су на исти донијети увјерење о невођењу кривичног поступка (не старије од три мјесеца). Изузетно, а у случају ако кандидат из објективних разлога не достави тражено увјерење на интервју, исто треба доставити најкасније до уручења рјешења о постављењу, односно преузимања дужности.
* Изабрани (постављени/именовани) кандидат дужан је институцији Босне и Херцеговине доставити, у складу са чланом 22. став 1. тачка д) Закона о државној служби у институцијама Босне и Херцеговине, увјерење о радној способности (љекарско увјерење), као доказ да је здравствено способан за вршење одређених послова предвиђених овим положајем.

Кандидати који немају положен стручни (управни) испит, прије приступања писменом дијелу стручног испита ће полагати јавни испит у складу са Одлуком. Јавни испит на коме је кандидат задовољио важи само за конкретан јавни конкурс, о чему се не издаје увјерење, а на кандидата који буде постављен на радно мјесто примјењује се члан 56. Закона о раду у институцијама Босне и Херцеговине („Службени гласник БиХ“, бр. 26/04, 7/05, 48/05, 60/10, 32/13, 93/17, 59/22 и 88/23) и члан 12. Одлуке.

Кандидати који су од момента подношења пријаве на јавни оглас до дана одржавања јавног испита положили стручни управни испит или јавни испит, испит општег знања, односно испит који одговара побројаним испитима, тј. који нису у обавези полагати јавни испит у складу са одредбама члана 13. Одлуке, дужни су обавијестити Агенцију о истом најкасније до заказаног термина одржавања јавног испита, а доказ о наведеном требају непосредно доставити Агенцији (не слати путем поште), искључиво до почетка термина писменог дијела стручног испита. У случају да се кандидат не одазове позиву на јавни испит, а не приложи тражени доказ до писменог дијела стручног испита сматраће се да је одустао од своје пријаве на наведени Јавни оглас.

Сва тражена документа, осим увјерења о невођењу кривичног поступка које се доставља на интервју, треба **доставити најкасније до 24.10.2024. године**, путем поштанске службе препорученом пошиљком на адресу:

**Агенција за форензичка испитивања и вјештачења**

**„Јавни оглас за попуњавање радних мјеста државних службеника у Агенцији за форензичка испитивања и вјештачења“**

**Николе Тесле 59, 71123 Источно Сарајево**

Испуњавање услова утврђених овим огласом рачуна се даном предаје пријаве.

Непотпуне, неблаговремене и неуредне пријаве, пријаве кандидата који не испуњавају услове овог огласа, као и копије тражене документације које нису овјерене, неће се узимати у разматрање.